钦定古今图书集成/明伦汇编/氏族典/第226卷 > 杨忠
## 钦定古今图书集成/明伦汇编/氏族典/第226卷 > 杨忠

按《周书杨忠传》：“忠，弘农华阴人也，小名奴奴。高祖元
寿，武川镇司马。祖烈，太原郡守。父祯，建远将军。结义
徒讨鲜于修礼，死之。忠年十八，客游泰山，会梁兵攻
郡，被执至江左。从北海王颢入洛，除直阁将军，赐爵
昌县伯。从魏孝武西迁，进爵为侯。东魏辛纂据穰城，
忠从独孤信讨之，斩纂。居半岁，以东魏之逼，与信奔”
梁。梁武帝以为大德主帅。大统三年归阙。尝从太祖
狩于龙门，忠独当一猛兽，太祖壮之，北台谓“猛兽”为
“揜于”，因以字之。迁征西将军，进爵襄城县公。《邙山》之
战，先登陷阵，进车骑大将军、仪同三司。时侯景渡江，
梁武丧败，其义阳郡守马伯符以下溠城降。朝廷因之，将经略汉、沔，乃授忠都督十五州诸军事，镇穰城，
进爵陈留郡公。魏恭帝初，赐姓《普六茹》氏，行同州事。
孝闵帝践祚，入为小宗伯。齐人寇东境，忠出镇蒲坂。
进位柱国大将军。武成元年，进封隋国公。保定三年，
以忠为元帅大将军，攻晋阳，班师。拜总管泾幽灵云
盐显六州诸军事、泾州刺史。是岁又东伐。天和三年，
以疾还京。薨，谥曰桓。子坚嗣。